Др Саша Илић

Комисија за доделу двеју равноправних награда „Златна архива“ Фондације Александра Арнаутовића, на својој седници од 25. новембра 2021. године, једногласно је донела одлуку да се награда „Златна архива“ за 2021. годину додели др Саши Илићу, архивском саветнику и научном сараднику, запосленом у Народној банци Србије (НБС), за изузетан дугогодишњи допринос унапређењу архивске делатности и заштити архивске грађе у Србији.

Саша Илић рођен је 1968. године у Пожаревцу. Школовао се у Малом Црнићу, Пожаревцу и Београду, где је и матурирао у XII београдској гимназији. Дипломирао је на Катедри за општу савремену историју Филозофског факултета Универзитета у Београду где је и докторирао.

Радио је краће време као наставник у XIV београдској гимназији, а као архивиста у Архиву Југославије (1996–2005) и у Архиву Народне банке Србије (од 2005. до данас).

У архивској струци Саша Илић је прошао кроз све фазе стручног усавршавања и напредовања: након приправничког стажа у Архиву Југославије (1996–1997) положио је стручни испит и стекао звање архивисте, потом вишег архивисте (2007) и коначно архивског саветника (2013). У периоду 2007–2013. године био је руководилац (директор) Архива Народне банке Србије. У научној делатности, након одбране доктората (2018), стекао је и звање научног сарадника (2019).

У Архиву Југославије Саша Илић је радио на разним архивистичким пословима – од сређивања и обраде архивске грађе фондова, са израдом информативних средстава, до изложбено-интерпретативних и едукативних активности, као и на изради водича и приређивању архивске грађе за објављивање. Обрадио је више фондова из области привреде и нарочито електропривреде и израдио њихова информативна средства, радио је на стандардизацији информативних средстава, био је аутор и сарадник на већем броју изложби и аутор изложбених каталога, коприређивач водича кроз збирке Архива Југославије и коприређивач прве књиге извештаја Министарства иностраних послова Краљевине Југославије за 1930. годину. Био је учесник више радионица са студентима историје, сарађивао је са медијима у циљу популарисања архивске делатности и био је секретар редакције и технички уредник часописа *Архив*.

У Народној банци Србије руководио је радом Архива НБС (организациона, кадровска, инфраструктурна и стручна питања), учествовао у изради нормативних аката у вези са архивским делатностима и управљањем документима, радио на пројектима дигитализације и микрофилмовања архивске грађе и истраживао у другим архивима ради допуне фондова. Саша Илић је коаутор више архивских изложби приказаних у земљи и иностранству и пет изложбених каталога, биографских радова (Ђорђе Вајферт), организатор радионица са студентима историје и активности на дигитализацији и стављању *on line* *Српских новина* и годишњих извештаја Народне банке Србије. Радио је и на успостављању међународне архивске сарадње са десетак архивских служби европских централних банака и другим стручним асоцијацијама.

Др Саша Илић, као историчар, бави се економском и друштвеном историјом Србије, Југославије и Европе у 20. веку. Као резултат историографских истраживања објавио је ауторску монографију о учешћу стране стручне радне снаге у привреди послератне Југославије, а као аутор, коаутор или приређивач објавио је више од четрдесет научних и стручних радова – чланака, лексикографских одредница, критичких издања архивске грађе, приказа и других прилога у домаћој и страној периодици, тематским зборницима радова, зборницима са научних конференција, енциклопедијским издањима и др., приредио је и објавио велики број публицистичких прилога у штампи и сарађивао у телевизијским програмима.

На основу анализе Илићевог дугогодишњег рада у архивској струци и прегледа библиографије његових радова, Комисија за доделу награде „Златна архива“ Фондације Александра Арнаутовића једногласно је одлучила да награда за 2021. годину припадне архивском саветнику др Саши Илићу.

Комисија најсрдачније честита др Саши Илићу – добитнику „Златне архиве“ за 2021. годину.

Нада Петровић,

председник Комисије за доделу „Златне архиве“

Фондације Александра Арнаутовића

Београд,

27. новембар 2021. године

Прилог

**Библиографија објављених радова Саше Илића:**

„Javna berza rada u Beogradu – Ponuda i potražnja radne snage tokom 1921. godine“, *Istorija 20. veka* 2/1996 (123–142);

„Штедња електричне енергије. Неки проблеми односа државе и појединца у несташици струје 1949-1950. године“, *Годишњак за друштвену историју* 3/1996 (243–259);

„Between the archives and the field: A dialogue on historical anthropology of the Balkans.“ Miroslav Jovanović, Karl Kaser, Slobodan Naumović (Eds), Belgrade–Graz 1999, *Годишњак за друштвену историју* 2/1999 (184–186) (приказ).

„Савезна електропривреда 1945–1951: Институције и значај архивске грађе фондова из области електропривреде“, *Архив* 1/2000 (49–71).

*Пола века Архива Југославије 1950–2000: Каталог докумената*, Београд: Архив Југославије, 2000 (каталог).

„Лондонски меморандум 1945. године: Апел демократских странака у избеглиштву на завођење једнопартијске диктатуре у Југославији“, *Архив* 2/2001 (241–248).

„Autoritäre Regime in Ostmittel und Südosteuropa 1919–1944“, Hrsg.: Erwin Oberländer in Zusammenarbeit mit Rolf Ahman…, Paderborn; München; Wien; Zürich: Schöningh, 2001 (697), *Архив* 2/2001 (277–279) (приказ).

„Британски државни архив (Public Record Office – PRO) 23–27. септембар 2002. године“, *Архив* 3/2002 (191–195) (приказ).

„Велики национални конгрес у селу Ба, 26–28. јануар 1944. године: Билтени Дирекције за информативну службу“, *Архив* 1–2/2003 (160–171).

„Француска пропаганда у Југославији: Културна акција Француске у очима УДБ-е 1953. године“, *Годишњак за друштвену историју* 1–3/2003 (263–283).

„Амерички комитет за помоћ Југославији 1944–1948“, *Архив* 1/2004 (130–140).

*Извештаји Министарства иностраних послова Краљевине Југославије. Август – децембар 1930. године*, I, Београд: Архив СЦГ, 2005 (прир. са: Нада Петровић).

*Водич кроз збирке*, Београд: Архив СЦГ, 2007 (са: Душан Јончић, Гојко Маловић и Нада Петровић).

*Одраз стварности: Изложба фотографија Марка Стојановића, вицегувернера Народне банке*, Београд: Народна банка Србије, 2009 (каталог, са: Соња Јерковић).

*Век осигурања у Србији: Развој делатности осигурања 1839–1941*, Београд: Народна банка Србије, 2009 (каталог, са: Соња Јерковић и Владимир Булајић).

„Cultural Heritage Protection in National Bank of Serbia: Experiences in Digitalization of ‘Srpske Novine’ for the Period 1883 – 1919“, *Bulletin, Newsletter from the EABH* 1/2009 (60–66) (са: Соња Јерковић).

*Ђорђе Вајферт – визионар и прегалац: Лична и пословна илустрована биографија 1850*–*1937*, Београд: Народна банка Србије, 2010 (са: Соња Јерковић и Владимир Булајић).

„Дигитализација као вид заштите културне баштине у Народној банци Србије“, у: *Зборник радова: Модернзација канцеларијског и архивског пословања у регистратурама*, Т. Мишић (прир.), Београд: Архивистичко друштво Србије, Архив Србије, 2010 (89–96) (са: Соња Јерковић).

*Ангажовани капитал: Хартије од вредности на финансијском тржишту Србије у 19. и првој половини 20. века*, Београд: Народна банка Србије, 2011 (каталог, са: Соња Јерковић и Владимир Булајић).

*Les bаnques centrales de Serbie et de Frаnce pendаnt lа Première guerre Mondiale – Централне банке Србије и Француске у Првом светском рату*, Београд: Народна банка Србије, 2012 (каталог, са: Соња Јерковић и Владимир Булајић).

„Архив Народне банке Србије“, *Записи* 1/2012 (165–168).

„Вајферт није Вајферт: Идентитет скулптуре Анибала де Лота“, *Наслеђе* XV/2014 (169–180) (са: Соња Јерковић).

„Спасавање трезора Народне банке у Првом светском рату“, *Архив* 1–2/2014 (62–78).

„'Милош у парку'. Поводом 115. годишњице откривања споменика кнезу Милошу у Пожаревцу“, *Записи* 3/2014 (158–170).

„The First US Intervention in Serbian Economic Reconstruction and Recovery“, *International Review* 3–4/2014 (9–26) (са: Весна Алексић и Соња Јерковић).

„Народна банка“ ( 271–275), у: *Лексикон Првог светског рата у Србији*, С, Сретеновић, Д. Шаренац (ур.), Београд: Институт за савремену историју, Друштво историчара Србије „Стојан Новаковић“, 2015.

„Weifert in Serbien (1873–1937)“ (27–54), у: *Serben und Deutsche im 20. Jahrhundert – im Schatten offizieller Politik*, Hrsg. G. Schubert, Wiesbaden: Harrassovitz Verlag, 2015 (са: Соња Јерковић и Владимир Булајић) [и на српском: „Вајферт у Србији (1873–1937)“ (43–68), у: *Срби и Немци, III, Срби и Немци у XX веку – у сенци званичне политике*, прир. Г. Шуберт, Београд: Народна библиотека Србије, 2016].

*Ђорђе Вајферт 1850–1937: Монографија*. М. Шћекић (ур.), Београд: Фондација Ђорђе Вајферт, 2015 (са: група аутора) [и на енглеском: *Georg Weifert 1850–1937*, Belgrade: Georg Weifert Foundation, 2020].

„Edifice of the National Bank of Serbia“ у: *Architecture & Finance, Bulletin, Newsletter from the EABH*, 2016 (111–113) (са: Соња Јерковић и Владимир Булајић).

„Од наде до разочарања – помоћ Совјетског Савеза у изградњи југословенске привреде (1945–1948)“, *Годишњак за друштвену историју* 1/2016 (37–63).

„Koordinacija ili dominacija? Odnos političke vlasti prema ekonomskim postavkama i stručnjacima u privrednoj istoriji socijalističke Jugoslavije“, у: *Ekonomska teorija u periodu 1958-2018*, B. Drašković, J. Minović, A. Hanić (ur.), Beograd: Institut ekonomskih nauka 2018 (68–87) (са: Соња Јерковић).

“Наранџић, Никола“ (172), „Несторовић, Сима“ (288–289), „Николић, Петар“ (465), „Пантовић, Драгослав“ (878–879), „Пантовић, Светозар“ (880–881), „Пантовић, Тадија“ (881–882), у: *Српски биографски речник*, *7*, *Мл*–*Пан*, Б. Бешлин (ур.), Нови Сад: Матица српска, 2018.

„'Невиност без заштите' – прича о првом београдском секс-скандалу“, *Годишњак за друштвену историју* 2/2018 (7–32).

„Гнев и огорчење специјалиста“: Неутврђен статус стручњака из Немачке запослених у Заводима РР у Нишу у периоду 1947–1950. година“, *Годишњак за друштвену историју* 3/2018 (101–112).

„Живот у Југославији 1945. године: Дописник Ројтерса о југословенској свакодневици и перспективама“, *Архив* 1–2/2019 (220–233).

„Vrednovanje rada i životni uslovi nemačkih ratnih zarobljenika zaposlenih u privredi Jugoslavije 1945–1949“, *Istorija 20. veka* 2/2019 (157–176).

„Крах политике зарада и цена у лето 1945. године“, *Токови историје* 2/2020 (107–138).

„Неоправдана нада: робна размена Југославије и увећаног Трећег рајха 1938–1939. године“, *Анали Правног факултета у Београду* 3/2020 (111–138).

*Странци „гастарбајтери“: Страна стручна радна снага у привреди Југославије 1945–1950. године*, Београд: Архив Југославије, 2020.

„Elektroprivreda socijalističke Jugoslavije Izvori za ekonomsko-istorijsko izučavanje, s osvrtom na dostupnu literaturu“, (110–134), у: *Izazovi izučavanja ekonomske istorije u Srbiji*, V. Aleksić, A. Matković i M. Miljković (ур.), Beograd: Institut ekonomskih nauka, 2020.

„'Родна груда' – Логорско позориште заробљених југословенских официра у Оснабрику“, *Војноисторијски гласник* 1/2020 (224–251).

„Deutsche Kriegsgefangene als Arbeitskräfte in der jugoslawischen Wirtschaft zwischen 1945 und 1949“, *Halbjahresschrift für Geschichte und Zeitgeschehen in Zentral- und Südosteuropa* 1–2/2019–2020.

„Marko Stojanović: Jurist, banker and photographer“ (118–139), EABH Bulletin: Finance & Photography, 2021 (са: Соња Јерковић).